Ooievaar besig by skool | Maroela Media
Van links na regs: Corstiaan Vermaak, Gerrit Jacobs, Fanie van Wyk, Schalk Wessels en Ferdi Redelinghuys. (Foto: Verskaf)
Die ooievaar het vroeër vanjaar 'n hele rits draaie by die Afrikaans Hoër Seunskool in Pretoria gemaak met vyf werknemers wat binne 'n paar maande elkeen 'n pienkvoet ryker geword het.
Dit gons op sosiale media sedert die skool 'n skattige foto van dié jong pa's, elkeen met 'n baba op die skoot, gedeel het.
Ferdi Redelinghuys, 'n biologieonderwyser vir gr. 9- tot 12-leerders, vertel in 'n onderhoud met Maroela Media die babas is almal enkele maande uitmekaar gebore. Schalk Wessels, wat Engels aanbied, se dogtertjie, Carmi, het einde Maart eerste haar opwagting gemaak.
Daarna is Redelinghuys se dogtertjie, Jua, en Corstiaan Vermaak, 'n wiskundeonderwyser, se dogtertjie, Nienke, in April gebore. Gerrit Jacobs, 'n wetenskaponderwyser, se seuntjie, Daniël, is einde Junie gebore en Fanie van Wyk, wat die skool se IT behartig, se dogtertjie, Abby, is begin Julie gebore.
"Ja, hulle is four jills and a jack," skerts Redelinghuys oor die vier dogtertjies en een seuntjie.
Hy vertel die groep het toevallig die een ná die ander uitgevind hulle word saam pa. "Drie van ons het vir die eerste keer pa geword. Ek en Schalk het een pouse gesels en ek vertel hom toe van my vrou wat swanger is en dat ons vir ons eerste skandering gegaan het die dag.
Van links na regs: Corstiaan Vermaak, Gerrit Jacobs, Fanie van Wyk, Ferdi Redelinghuys en Schalk Wessels. (Foto: Facebook)
"Hy vertel my toe sy vrou is óók swanger, en hulle is net so twee weke voor ons. Nie lank daarna nie het ons gehoor Corstiaan se vrou verwag ook nog 'n dogtertjie. So het ons die een ná die ander 'uitgekom'."
Hy vertel laggend hulle het, veral vroeg ná die geboorte van die babas, op die skoolstoepe staaltjies en raad onder mekaar uitgedeel. "Drie van ons se babas het refluks gehad, so ons het baie raad daaroor uitgeruil.
"Ek en my gesin woon in Waverley in die Moot en daar is 'n tannie met die naam Anna Cronjé. Sy was omtrent die groep se "baby whisperer", want ons het almal met ons babas na haar toe gegaan."
Al vyf babas is deur middel van 'n keisersnit in die lewe gebring. "Gelukkig is ons al vyf mans, anders was daar nou 'n skool wat in 'n penarie sou wees met vyf vroue wat almal met kraamverlof moes gaan," lag hy.
Afrikaanse Hoër Seunskool In die nuus
Dis nou vandag net'n mooi storie – vyf doggies en een seuna en al die pa's werk by een skool saam. Dis net te cute. Goeie storie vir die dag. God seen julle almal.
Baie geluk menere… Geniet dit.
Baie geluk, manne! Hierdie bevestig Solidariteit se demografiesyfers. Ons het 'n 2,1 nodig, manne! Rond dit sommer af na 3! Geniet dit!